|  |  |
| --- | --- |
|  | 30. marts 2017  Pressemeddelelse |
|  | Forskning og Formidling  Formidling  41 20 60 96  Karen.torp-pedersen@natmus.dk |

**Vikinger åbner Trelleborg**

**Trelleborg åbner for sæsonen lørdag den 1. april. Vikingerne flytter ind i en nyrenoveret vikingelandsby. I hele sæsonen kan gæsterne komme helt tæt på deres hverdagsliv**

Vikingelandsbyen Slagløse har fået en kraftig makeover i løbet af vinteren, så gæsterne kan komme helt tæt på vikingernes hverdagsliv og krigerliv.

”På Trelleborg ønsker vi at give publikum en stadig bedre museumsoplevelse på alle områder. Det gælder både formidlingen af den fantastiske historie om livet på Harald Blåtands kongeborg, og museets rekreative udeområder”, siger Anne-Christine Larsen, der er overinspektør på Trelleborg.

**Bliv viking i påsken**

Sæsonen byder på nye, sjove og spændende oplevelser og aktiviteter for børn og voksne. I påsken og i skoleferierne er der fuldt vikingeprogram. Her kan gæsterne se vikingernes smukke håndværk og følge med i vikingernes dagligdag. Programmet byder også på bueskydning, fladbrødsbagning, runeristning, tinstøbning og krigertræning.

Der er gratis rundvisning, fortællinger om hverdagslivet i landsbyen samt vikingelege, hvor man kan kæmpe med vikingesværd, prøve balancebommen og knoglekast.

Aktiviteterne er åbne fra lørdag den 8. april til søndag den 16. april.

Læs mere på [www.vikingeborgen-trelleborg.dk](http://www.vikingeborgen-trelleborg.dk)

**Trelleborgs besøgstal vokser**

I de sidste par år er besøgstallet på Trelleborg steget fra ca. 30.000 i 2013 til 80.000 sidste år i 2016.

”Det er utroligt glædeligt og skyldes, at mange kræfter har været samlet om at gøre Trelleborg mere synlig både lokalt og nationalt. Trelleborg arbejder målrettet med at gøre oplevelserne bedre og bedre, og mere kvalificeret markedsføring og ikke mindst den øgede opmærksomhed omkring Ny Trelleborg Projektet er væsentlige medvirkende faktorer til det større besøgstal”, siger Anne-Christine Larsen.

*Trelleborg har gratis adgang. Der tages dog entré ved særlige arrangementer.***For yderligere oplysninger kontakt:**

Anne-Christine Larsen, overinspektør, Trelleborg, Nationalmuseet. Tlf.: 4120 6390.

Karen Torp-Pedersen, presseansvarlig, Nationalmuseet. Tlf.: 4120 6096.